Ján Richter

JUDr. Ján Richter (* 5. október 1956, Zlaté Moravce) je slovenský politik. Od roku 2006 poslanec Národnej rady za stranu SMER-SD. Od 4. apríla 2012 do 20. marca 2020 pôsobil ako Minister práce, sociálnych vecí a rodiny.

 Životopis 
Po absolvovaní učňovky (stredná odborná škola bez maturity) od r. 1973 pracoval ako technickohospodársky pracovník v podniku CALEX Zlaté Moravce až do roku 1987. V Calexe bol aktívnym členom a predsedom Socialistického zväzu mládeže v a zároveň od r. 1975 aj kandidátom Komunistickej strany Slovenska. Popri práci vyštudoval Večernú univerzitu marxizmu-leninizmu (VUML), vďaka čomu mohol pracovať ako pracovník Okresného výboru KSS (OV KSS) v Nitre.

V 90. rokoch pracoval ako technickohospodársky pracovník a neskôr živnostník a manažér. V roku 1998 sa stal ústredným tajomníkom SDĽ. V rokoch 1999 až 2007 absolvoval bakalárske a magisterské štúdium na Univerzite Mateja Bela v Banskej Bystrici a napokon získal titul doktor práv (JUDr.). Ohľadom získania jeho bakalárskeho titulu však panujú nejasnosti. Pred novinármi si napr. nepamätal ani názov práce. V roku 2005 sa stal politickým tajomníkom strany Smer-SD. Od 2006 bol poslancom NR SR za stranu Smer-SD.

 Minister práce, sociálnych vecí a rodiny 
Od roku 2012 bol ministrom práce, sociálnych vecí a rodiny Slovenskej republiky.

11. júna 2013 okolo poludnia bol zranený pri dopravnej nehode služobného vozidla na ceste R1 pri obci Pata. Automobil dostal počas silného dažďa šmyk a vyletel z cesty. Ján Richter nebol pri nehode pripútaný a utrpel zranenia chrbtice (druhého driekového stavca) a zlomeninu rebier, z ktorých sa zotavoval niekoľko týždňov.

7. septembra 2017 sa uskutočnilo druhé odvolávanie ministra Richtera. Pred rokovaním premiér Fico povedal, že ak SNS zahlasuje proti Richterovi padne vláda. V hlasovaní nakoniec Richter získal 65 hlasov, 61 poslancov hlasovalo proti a 14 sa zdržali. Svoju funkciu si teda urdžal. V apríli 2017, za jeho odchod bolo 57 poslancov, 68 bolo proti, dvaja nehlasovali. Dôvodom odvolávaní bola kauza galantského resocializačného zariadenia Čistý deň, pri ktorej vyšetrovaní mal Richter ako minister zlyhať.

Vláda Petra Pellegriniho, v ktorej pôsobil aj Ján Richter, podala demisiu 20. marca 2020. Po februárových voľbách  totiž vznikla nová vláda.

 Referencie 

 Iné projekty 

Kategória:Slovenskí politici
Kategória:Absolventi Univerzity Mateja Bela v Banskej Bystrici
Kategória:Ministri práce, sociálnych vecí a rodiny Slovenskej republiky
Kategória:Politici KSS
Kategória:Politici SDĽ (1990)
Kategória:Poslanci NR SR (2006 – 2010)
Kategória:Politici Smeru
Kategória:Osobnosti zo Zlatých Moraviec
Kategória:Poslanci NR SR (2020 – 2023)